ДДСҰ: Қазақстандағы пневмония COVID-19 болуы мүмкін
"ДДСҰ: Қазақстандағы пневмония COVID-19 болуы мүмкін" | "https://abai.kz/post/116422"
TITLE: ДДСҰ: Қазақстандағы пневмония COVID-19 болуы мүмкін
URL: https://abai.kz/post/116422
META: "ДДСҰ: Қазақстандағы пневмония COVID-19 болуы мүмкін" | "https://abai.kz/post/116422"
DATE: 13.07.2020
AUTHOR(s): Abai.kz
TOTAL WORDS: 232
TEXT: Дүниежүзілік денсаулық сақтау ұйымының төтенше жағдайлар жөніндегі директоры Майкл Райан Қазақстандағы пневмонияның көбі COVID-19 ауруы болуы мүмкін деді. Оның сөзінше, пневмонияның көптеген қоздырғышы болуы мүмкін, бірақ елде коронавирус өршуін ескерсе, олардың көбі COVID-19 ауруы болуы ықтимал. - Ел билігі кейінгі жеті күнде 10 мыңнан астам адамнан COVID-19 анықталғанын айтты. Демек елде коронавирустың өзі қатты өршіп отыр. Біз қазір тестілеуге және оның сапасына көңіл бөліп жатырмыз. Пневмонияға шалдыққандардың тесттері жалған теріс нәтиже көрсетуі мүмкін. Бұл рас болса, пневмонияға шалдыққандардың көбі COVID-19 инфекциясын жұқтырған болуы мүмкін. Бірақ мұны уақыт көрсетеді, - деді Райан жұма 10 шілде күні Женевадағы брифингте. ДДСҰ-ның Қазақстандағы індеттің өршуіне назар аударуына елдегі Қытай елшілігінің хабарламасы түрткі болды. 9 шілде күні елшілік азаматтарына Қазақстанда « COVID-19 вирусымен салыстырғанда әлдеқайда көп адамның өліміне әкеп соғатын » « белгісіз пневмония » бар деген ақпар таратқан. Елшілік сайтында жарияланған бұл хабарламаны Гонконгтің South China Morning Post басылымы іліп әкетіп, әлемдік БАҚ-тың назарын аудартты. Кейінгі екі үш күнде батыс басылымдары Қазақстандағы « белгісіз пневмония » туралы жарыса жазды. 10 шілде күні Қазақстан денсаулық сақтау министрлігі елшілік ақпаратын терістеді, бірақ « жалған » ақпаратты таратушы ретінде елшілікті емес, кей БАҚ-тарды көрсетті. Артынша Қазақстан денсаулық сақтау министрі Алексей Цой Қытайдың Қазақстандағы елшісі Чжан Сяоға қоңырау шалды. Елшілік бастапқы мәлімдемесіне өзгеріс енгізіп, « белгісіз » сөзін алып тастады. Ресми ақпаратқа сәйкес, Қазақстанда барлығы 56 455 адамнан коронавирус инфекциясы анықталған. Оның 32 500-і жазылып шыққан, 313-і қайтыс болған. Abai.kz
